CELEX: 32021R2238
Language: ro
Date: 2021-12-15 00:00:00
Title: Regulamentul de punere în aplicare (UE) 2021/2238 al Comisiei din 15 decembrie 2021 de modificare a Regulamentului de punere în aplicare (UE) 2019/773 în ceea ce privește eliminarea treptată a cazurilor specifice pentru semnalizarea de fine de tren (Text cu relevanță pentru SEE)

16.12.2021   
               
               
                  RO
               
               
                  Jurnalul Oficial al Uniunii Europene
               
               
                  L 450/57
               
            
         REGULAMENTUL DE PUNERE ÎN APLICARE (UE) 2021/2238 AL COMISIEI
         din 15 decembrie 2021
         de modificare a Regulamentului de punere în aplicare (UE) 2019/773 în ceea ce privește eliminarea treptată a cazurilor specifice pentru semnalizarea de fine de tren
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva (UE) 2016/797 a Parlamentului European și a Consiliului din 11 mai 2016 privind interoperabilitatea sistemului feroviar în Uniunea Europeană (1), în special articolul 5 alineatul (11),
         întrucât:
         
                     (1)
                  
                  
                     Punctul 4.2.2.1.3.2 din anexa la Regulamentul de punere în aplicare (UE) 2019/773 al Comisiei (2) stabilește termene după care autoritățile naționale din toate statele membre, fără excepție, trebuie să accepte toate trenurile de marfă echipate cu un semnal de fine de tren care constă în două plăci reflectorizante și trebuie să înceteze să mai solicite orice alte tip de semnal de fine de tren pentru trenurile de marfă.
                  
               
                     (2)
                  
                  
                     Punctul 4.2.2.1.3.2 evidențiază cazurile specifice ale mai multor state membre, inclusiv Belgia, Franța, Portugalia și Spania, care au fost autorizate să aplice norme naționale notificate ce impun ca trenurile de marfă să fie echipate cu două lumini fixe de culoare roșie drept condiție pentru a circula pe secțiuni ale rețelei lor. Aceste cazuri specifice trebuie eliminate treptat.
                  
               
                     (3)
                  
                  
                     Pentru a se asigura faptul că statele membre iau toate măsurile necesare pentru a permite armonizarea completă a semnalizării de fine de tren a trenurilor de marfă la nivelul Uniunii până la 1 ianuarie 2026, acestea trebuie să raporteze periodic cu privire la punerea în aplicare a măsurilor de ameliorare și să ia măsuri urgente în cazul în care sunt identificate devieri de la planul avut în vedere.
                  
               
                     (4)
                  
                  
                     Belgia, Franța, Portugalia și Spania au prezentat Comisiei rapoarte privind utilizarea plăcilor reflectorizante pe teritoriul lor, identificând obstacole serioase în calea eliminării planificate până la 1 ianuarie 2022 a normelor naționale de-a lungul coridoarelor de transport de marfă specificate în conformitate cu Regulamentul (UE) nr. 913/2010 al Parlamentului European și al Consiliului (3).
                  
               
                     (5)
                  
                  
                     Agenția Uniunii Europene pentru Căile Ferate a emis, la 29 iunie 2021, recomandarea „REC TSI OPE 422132” prin care a propus modificarea punctului 4.2.2.1.3.2 din anexa la Regulamentul de punere în aplicare (UE) 2019/773. Pe baza acestei recomandări și ținând seama de constatările din rapoartele prezentate de statele membre, Comisia a revizuit datele de armonizare a plăcilor reflectorizante în Uniune. De asemenea, Comisia a concluzionat că, în momentul de față, nu este necesară o revizuire a specificației prevăzute în apendicele E la Regulamentul (UE) nr. 321/2013 (4) al Comisiei. Comisia a acordat atenția cuvenită preocupărilor în materie de siguranță și de capacitate, precum și impactului asupra costurilor al tranziției către armonizarea utilizării plăcilor reflectorizante.
                  
               
                     (6)
                  
                  
                     În urma constatărilor din rapoartele prezentate de Belgia, Franța, Portugalia și Spania și în urma reexaminării acestor constatări de către Comisie, termenul de 1 ianuarie 2022 pentru acceptarea trenurilor de marfă echipate cu 2 plăci reflectorizante de-a lungul coridoarelor de transport feroviar de marfă specificate în conformitate cu Regulamentul (UE) nr. 913/2010 trebuie amânat pentru statele membre în cauză.
                  
               
                     (7)
                  
                  
                     Prezenta decizie nu aduce atingere activităților aflate în curs în cadrul Agenției Uniunii Europene pentru Căile Ferate în vederea armonizării suplimentare a semnalizării de fine de tren și a posibilei revizuiri viitoare a apendicelui E la Regulamentul (UE) nr. 321/2013, pe care Comisia ar putea să o adopte ținând seama de efectul asupra siguranței, a capacității și a costurilor.
                  
               
                     (8)
                  
                  
                     Măsurile prevăzute în prezentul regulament sunt conforme cu avizul comitetului înființat în temeiul articolului 51 alineatul (1) din Directiva (UE) 2016/797,
                  
               ADOPTĂ PREZENTUL REGULAMENT:
         
            Articolul 1
            La punctul 4.2.2.1.3.2 din anexa la Regulamentul (UE) 2019/773, paragraful „Eliminarea treptată” se înlocuiește cu următorul text:
            
               „Eliminarea treptată:
               
               Pentru acceptarea trenurilor de marfă echipate cu două plăci reflectorizante se aplică următoarele termene:
               
                           1.
                        
                        
                           De la 1 ianuarie 2022, de-a lungul coridoarelor de transport feroviar de marfă specificate în conformitate cu Regulamentul (UE) nr. 913/2010, cu următoarele excepții pe liniile pe care luminile fixe de culoare roșie reprezintă o cerință operațională pentru asigurarea siguranței:
                           
                                       (a)
                                    
                                    
                                       1 ianuarie 2026 pentru Belgia și Franța;
                                    
                                 
                                       (b)
                                    
                                    
                                       1 ianuarie 2025 pentru Portugalia și Spania.
                                    
                                 
                     
                           2.
                        
                        
                           De la 1 ianuarie 2026, pe întreaga rețea feroviară a Uniunii Europene.
                        
                     Statele membre vizate de excepțiile prevăzute la punctul 1 literele (a) și (b) transmit Comisiei, cel târziu până la 1 martie 2022, un plan de acțiune detaliat și obiective precise care să asigure eliminarea cerinței privind luminile roșii ca semnale de fine de tren. La fiecare șase luni după acest termen, statele membre respective prezintă Comisiei un raport privind progresele înregistrate în ceea ce privește utilizarea plăcilor reflectorizante pe rețeaua lor, cu scopul armonizării la nivelul Uniunii a semnalizării de fine de tren până la 1 ianuarie 2026. Părțile interesate furnizează toate informațiile necesare pentru a permite statelor membre să își îndeplinească sarcina de raportare.
               Comisia raportează comitetului menționat la articolul 51 din Directiva (UE) 2016/797 cu privire la progresele înregistrate în ceea ce privește punerea în aplicare a secțiunii 4.2.2.1.”
            
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 15 decembrie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 138, 26.5.2016, p. 44.
         
            (2)  Regulamentul de punere în aplicare (UE) 2019/773 al Comisiei din 16 mai 2019 privind specificația tehnică de interoperabilitate referitoare la subsistemul „exploatare și gestionarea traficului” al sistemului feroviar din Uniunea Europeană și de abrogare a Deciziei 2012/757/UE (JO L 139 I, 27.5.2019, p. 5).
         
            (3)  Regulamentul (UE) nr. 913/2010 al Parlamentului European și al Consiliului din 22 septembrie 2010 privind rețeaua feroviară europeană pentru un transport de marfă competitiv (JO L 276, 20.10.2010, p. 22).
         
            (4)  Regulamentul (UE) nr. 321/2013 al Comisiei din 13 martie 2013 privind specificația tehnică de interoperabilitate pentru subsistemul „material rulant – vagoane de marfă” al sistemului feroviar din Uniunea Europeană și de abrogare a Deciziei 2006/861/CE (JO L 104, 12.4.2013, p. 1).